text: लखनऊ: उन्‍नाव रेप कांड में सीबीआई ने चार्जशीट दायर कर दी है. जांच एजेंसी ने भाजपा विधायक कुलदीप सिंह सेंगर को नामजद आरोपी बनाया है. लखनऊ में एक विशेष सीबीआई अदालत में दायर आरोपपत्र में सेंगर और उसके सहयोगी शशि सिंह पर आपराधिक षड्यंत्र और भारतीय दंड संहिता के अन्य अपराधों के आरोप लगाये गए हैं. इसके साथ ही उन पर पॉक्सो कानून की धारा तीन और चार के तहत भी आरोप लगाये गए हैं जो कि नाबालिगों से बलात्कार से संबंधित है. यह घटनाक्रम तब आया है जब नाबालिग लड़की से कथित बलात्कार की जांच तीन महीने पहले सीबीआई को सौंपी गई थी जिसे नौकरी का वादा करके राजनेता के घर पर ले जाया गया था.